ดอลล์แข็งค่า หลังข้อมูลจ้างงานสหรัฐฯสดใส
ดอลลาร์สหรัฐปรับตัวขึ้นเมื่อเทียบสกุลเงินยูโรเมื่อคืนนี้ (11 ม.ค.) หลังจากมีการเปิดเผยตัวเลขจ้างงานที่สดใสของสหรัฐในเดือนธ.ค. ขณะที่ตลาดหุ้นทั่วโลกที่มีเสถียรภาพมากขึ้นหลังจากร่วงหนัก ได้กระตุ้นให้นักลงทุนต้องการสกุลเงินที่ให้ผลตอบแทนสูง
12 ม.ค. 2559

สำนักข่าวอินโฟเควสท์รายงานว่า ค่าเงินยูโร (11 ม.ค.) อ่อนค่าเมื่อเทียบดอลลาร์สหรัฐที่ระดับ 1.0875 ดอลลาร์สหรัฐ จาก 1.0902 ดอลลาร์สหรัฐ ขณะที่เงินปอนด์เพิ่มขึ้นที่ 1.4548 ดอลลาร์สหรัฐ จากระดับ 1.4522 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 117.50 เยน จาก 117.67 เยน และเพิ่มขึ้นเมื่อเทียบกับฟรังก์สวิสที่ระดับ 0.9997 ฟรังก์ จาก 0.9955 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.6982 ดอลลาร์สหรัฐ จากระดับ 0.6984 ดอลลาร์
ดอลลาร์ปรับตัวแข็งแกร่งเมื่อเทียบยูโร ขานรับข้อมูลจ้างงานสหรัฐ โดยกระทรวงแรงงานสหรัฐรายงานเมื่อวันศุกร์ว่า ตัวเลขการจ้างงานนอกภาคเกษตรพุ่งขึ้น 292,000 ตำแหน่งในเดือนธ.ค. จากระดับ 252,000 ตำแหน่งในเดือนพ.ย. ขณะที่อัตราการว่างงานทรงตัวที่ระดับ 5.0% ซึ่งเป็นระดับต่ำสุดในรอบ 7 ปีครึ่ง ก่อนหน้านี้ นักวิเคราะห์คาดการณ์ การจ้างงานจะเพิ่มขึ้น 210,000 ตำแหน่งในเดือนธ.ค. และอัตราการว่างงานจะลดลงสู่ระดับ 4.9%
อย่างไรก็ตาม สกุลเงินยูโรอาจจะอ่อนค่าลงเพียงชั่วคราว เนื่องจากนักลงทุนยังคงวิตกกังวลในประเด็นความไม่แน่นอนเกี่ยวกับเศรษฐกิจและตลาดหุ้นจีน ตลอดจนราคาสินค้าโภคภัณฑ์ที่ร่วงลง ทั้งนี้ นักลงทุนต่างก็จับตาดูข้อมูลเศรษฐกิจสหรัฐที่จะมีการเปิดเผยหลายรายการในวันศุกร์นี้ ซึ่งรวมถึง ดัชนีราคาผู้ผลิต (PPI) เดือนธ.ค., ยอดค้าปลีกเดือนธ.ค., การผลิตภาคอุตสาหกรรม-อัตราการใช้กำลังการผลิตเดือนธ.ค. และสต็อกสินค้าคงคลังภาคธุรกิจเดือนพ.ย.